CELEX: 62017CN0310
Language: el
Date: 2017-05-29 00:00:00
Title: Υπόθεση C-310/17: Αίτηση προδικαστικής αποφάσεως την οποία υπέβαλε το Gerechtshof Arnhem-Leeuwarden (Κάτω Χώρες) στις 29 Μαΐου 2017 — Levola Hengelo BV κατά Smilde Foods BV

14.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/8
            
         Αίτηση προδικαστικής αποφάσεως την οποία υπέβαλε το Gerechtshof Arnhem-Leeuwarden (Κάτω Χώρες) στις 29 Μαΐου 2017 — Levola Hengelo BV κατά Smilde Foods BV
   (Υπόθεση C-310/17)
   (2017/C 269/12)
   Γλώσσα διαδικασίας: η ολλανδική
   
      Αιτούν δικαστήριο
   
   Gerechtshof Arnhem-Leeuwarden
   
      Διάδικοι στην υπόθεση της κύριας δίκης
   
   
      Εκκαλούσα: Levola Hengelo BV
   
      Εφεσίβλητη: Smilde Foods BV
   
      Προδικαστικά ερωτήματα
   
   
               1)
            
            
               
                           α)
                        
                        
                           Αντιβαίνει στο δίκαιο της Ένωσης η κατάσταση όπου η γεύση ενός τροφίμου, ως προσωπική διανοητική δημιουργία του δημιουργού της, προστατεύεται βάσει του δικαιώματος πνευματικής ιδιοκτησίας; Ειδικότερα:
                        
                     
                           β)
                        
                        
                           Εμποδίζει την προστασία βάσει του δικαιώματος πνευματικής ιδιοκτησίας το γεγονός ότι, μολονότι οι όροι «λογοτεχνικά και καλλιτεχνικά έργα» που περιέχονται στο άρθρο 2, παράγραφος 1, της Συμβάσεως της Βέρνης, η οποία είναι δεσμευτική για όλα τα κράτη μέλη της Ένωσης, ασφαλώς περιλαμβάνουν «όλες τις παραγωγές του λογοτεχνικού, επιστημονικού και καλλιτεχνικού τομέα, ανεξαρτήτως του μέσου ή της μορφής της εκφράσεως», αλλά τα παραδείγματα που παρατίθενται στη διάταξη αυτή αφορούν μόνον οπτικές και/ή ακουστικές παραγωγές;
                        
                     
                           γ)
                        
                        
                           Εμποδίζουν η (δυνητική) αστάθεια ενός τροφίμου και/ή ο υποκειμενικός χαρακτήρας της γευστικής εμπειρίας τον χαρακτηρισμό της γεύσεως ενός τροφίμου ως έργου προστατευόμενου βάσει του δικαιώματος πνευματικής ιδιοκτησίας;
                        
                     
                           δ)
                        
                        
                           Εμποδίζει το σύστημα αποκλειστικών δικαιωμάτων και περιορισμών, όπως αυτό διέπεται από τα άρθρα 2 έως 5 της οδηγίας 2001/29/EΚ (1), τη βάσει του δικαιώματος πνευματικής ιδιοκτησίας προστασία της γεύσεως ενός τροφίμου;
                        
                     
         
               2)
            
            
               Σε περίπτωση αρνητικής απαντήσεως στο ερώτημα l α):
               
                           α)
                        
                        
                           Ποιες προϋποθέσεις πρέπει να πληρούνται για να τύχει η γεύση ενός τροφίμου της προστασίας βάσει του δικαιώματος πνευματικής ιδιοκτησίας;
                        
                     
                           β)
                        
                        
                           Αφορά η προστασία της γεύσεως βάσει του δικαιώματος πνευματικής ιδιοκτησίας μόνο τη γεύση αυτή καθ’ εαυτήν ή (επίσης) τη συνταγή του συγκεκριμένου προϊόντος;
                        
                     
                           γ)
                        
                        
                           Τι πρέπει να προβάλει ο διάδικος ο οποίος, στο πλαίσιο δίκης (σχετικής με προσβολή δικαιώματος) επικαλείται τη δημιουργία της προστατευόμενης βάσει του δικαιώματος πνευματικής ιδιοκτησίας γεύσεως ενός τροφίμου; Είναι αρκετό ο διάδικος αυτός να προσκομίσει το τρόφιμο κατά τη διάρκεια της δίκης ενώπιον του δικαστή έτσι ώστε αυτός να μπορέσει ο ίδιος να εκτιμήσει, οσμιζόμενος ή δοκιμάζοντας, αν το τρόφιμο πληροί τις προϋποθέσεις για να τύχει προστασίας βάσει του δικαιώματος πνευματικής ιδιοκτησίας; Ή ο ενάγων πρέπει (επίσης) να περιγράψει τις δημιουργικές επιλογές σχετικά με τη σύνθεση της γεύσεως και/ή τη συνταγή βάσει των οποίων η γεύση μπορεί να θεωρηθεί προσωπική διανοητική εργασία του δημιουργού της;
                        
                     
                           δ)
                        
                        
                           Πώς πρέπει να διαπιστώσει ο δικαστής, σε δίκη σχετική με προσβολή δικαιώματος, αν η γεύση του τροφίμου του εναγομένου έχει τόση ομοιότητα με τη γεύση του τροφίμου του ενάγοντος ώστε να πρέπει να συναχθεί προσβολή του δικαιώματος πνευματικής ιδιοκτησίας; Είναι προς τούτο (επίσης) καθοριστικό το ότι οι συνολικές εντυπώσεις που αφήνουν οι δύο γεύσεις είναι όμοιες;
                        
                     
         
      (1)  Οδηγία 2001/29/ΕΚ του Ευρωπαϊκού Κοινοβουλίου και του Συμβουλίου, της 22ας Μαΐου 2001, για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας (EE 2001, L 167, σ. 10).